**НАЦИОНАЛЬНÖЙ ЙИТÖДЪЯС, ВОЙТЫРКОСТСА ДА РЕГИОНКОСТСА ÖТУВ УДЖ**

Национальнöй йитöдъяс

Коми Республикаын олöны 130 гöгöр национальносьтя войтыр, уджалö 80 унджык национально-культурнöй öтув, сы лыдын 10 республиканскöй национально-культурнöй автономия, 7 республиканскöй национально-культурнöй öтув, муниципальнöй юкöнъясын 70 гöгöр национально-культурнöй öтув.

Уна сикас войтыр костын йитöдъяс ладмöдöм кузя полномочиеяс пöртö олöмö да уджалö Коми Республикаса национальнöй политика министерство, коді видзöдö государственнöй национальнöй политикалысь могъяс да удж збыльмöдöм кузя Коми Республикаса олöмö пöртысь власьт органъяслöн удж бöрся. Сылöн медшöр могöн лоö öтувтны став власьт органлысь, быдсикас политическöй, общественнöй, национально-культурнöй öтмунöмъяслысь республика мутасын олысь став войтырлысь национальнöй культура, кыв да традицияяс видзöм да сöвмöдöм кузя зільöмсö.

Государственнöй национальнöй политика олöмö пöртöм кузя Коми Республикаса государственнöй власьт органъяслöн медшöр отсасьысьясöн олысьяс костын лоöны республикаса национально-культурнöй общественнöй öтувъяс. Коми Республикаса национальнöй политика министерство бердын уджалö Национально-культурнöй автономияяслöн могъяс кузя консультативнöй сöвет, кодлöн уджмогöн лоö участвуйтны государственнöй национальнöй политика олöмö пöртöмын да ёнмöдны национально-культурнöй автономияяслысь уна сикас войтыр костын сöгласö воöдчöм могысь зільöмсö, сöвмöдны регионъяс костын öтувъя удж.

Государственнöй национальнöй политикалысь региональнöй модель бура нуöдöм могысь республикаын лöсьöдöма диалог нуöдан механизм государство да общественнöй организацияяс костын, кодъяслы социальнöй тöдчанлуна культурнöй мероприятиеяс нуöдöм вылö сетсьö отсöг. Республикаын лöсьöдöма вöвлытöмтор - Коми войтырлöн Съезд институт, кодöс öні регистрируйтöма кыдзи "Коми войтыр" регионкостса общественнöй öтмунöм, кодлысь уджсö веськöдöма государственнöй власьт органъяскöд вужвойтырлысь мытшöдъяс бырöдöм кузя конструктивнöй сёрни вылö.

Коми Республикалöн Коми общественнöй öтмунöм петкöдчö сідзжö "Коми Республикаса вужвойтыр аньяс" региональнöй общественнöй öтмунöмöн, "Изьватас" коми изьвасаяслöн Коми республиканскöй общественнöй öтмунöмöн, "МИ" коми том йöзлöн котырöн, МАФУН ассоциативнöй членъяслöн Координационнöй Сöветöн да мукöд общественнöй организацияöн.

Россияöс этнокультура боксянь сöвмöдöмын ыджыд тöдчанлуныс финн-йöгра костын öтувъя уджлöн. Тайö туйвизяс ыджыд пайыс Коми Республикалöн, коді лыддьыссьö финн-йöгра мирын зэв тöдчана научнöй, стратегическöй да веськöдлан ресурсöн. Ставöн пыдди пуктанаöн лоисны республикаын нуöдан "Ен дзирд" челядьлы да томуловлы финн-йöгра войтыркостса театральнöй фестиваль, "Маръямоль" финн-йöгра войтыркостса челядьлöн художественнöй творчество выставка, том филологъяслöн гожся университет, финн-йöгра гöгöртасын юöр сетан политика кузя семинаръяс, том вуджöдчысьяслы финн-йöгра войтыркостса литературнöй семинар, "Finno-Ugri: Art Stile" финн-йöгра войтыркостса этнофутуристическöй мода фестиваль.

2007 вося январсянь Сыктывкарын уджалö Федеральнöй финн-йöгра культура шöрин, коді систематизируйтö да сöвмöдö кыдзи финн-йöгра войтыр костын, сідзи и Россияса мукöд войтыр костын öтувъя уджсö.

Войтыркостса да регионкостса öтув удж

Коми Республика кутö уна сикас йитöд СНГ да ылыс зарубежьеса странаяскöд, Россия Федерацияса мукöд регионкöд; Коми Республикаöс петкöдлысьяс коставлытöг участвуйтöны войтыркостса да отечественнöй форумъясын, выставкаясын да ярмангаясын.

Коми Республикаса ортсы йитöдъяслöн медшöр туйвизьöн лоö экономикаын, политикаын, культураын, велöдöмын, экологияын да мукöд юкöнын Войвыв регионъяс öтвывтöм кузя Баренцев Евро-Арктическöй Регион (БЕАР) серти öтувъя удж.

Тöдчанаöн Коми Республикалы лоö финн-йöгра странаяскöд, медводз, Финляндиякöд ёртасьöм. Коми Республика да Финляндия костын öтувъя уджын медшöр могъясыс: видз-му овмöс да кöр видзöм; Оулу – Архангельск – Сыктывкар – Пермь кöрт туй стрöитöм; Сыктывкар ваöн могмöдан система выльмöдöм; вöр отрасль, сы лыдын кадръясöс дасьтöм; предпринимательство сöвмöдöм; туризм сöвмöдöм.

Коми Республикалöн эмöсь зумыд йитöдъяс Европаса странаяскöд. 1994 восянь республика участвуйтö Войвывса Форумлысь уна сикас проект олöмö пöртöмын.

Коми Республика пырö регионъяс лыдö, кöні ёна сöвмöма экспорт ылыс зарубежьеö, медсясö, Европаса странаясö. Ылыс зарубежьеса странаясö ыстöны республикалöн ортсыса став вузöсысь 76 %, СНГ государствояс та серти босьтöны 24 %.

Коми Республикалöн ортсыса вузасян медшöр партнёръясöн лоöны Нидерланды, Германия, Финляндия, Швеция, Австрия, Великобритания, Латвия, Украина да Польша.

Коми Республикалöн вузасян йитöдъясыс Россия Федерацияса 70-ысь унджык субъекткöд. Топыдджыка найö сöвмöны Архангельскöй, Вологодскöй, Кировскöй, Московскöй, Нижегородскöй обласьтъяскöд, Москва да Санкт-Петербург каръяскöд.

Ортсыса экономическöй уджысь кындзи, Коми Республика активнöя уджалö суйöрсайса странаяскöд социальнöя сöвмöдан, экология, культура, гуманитарнöй йитöдъяс юкöнын.